
Keresztmetszeti paraméterek hosszútávú változása a Közép- és Alsó-Tiszán

Kulcsszavak: keresztszelvények;Tisza;folyószabályozás
A XIX. századi folyószabályozások jelentős geomorfológiai változásokat eredményeztek folyóinkon: az esés nőtt, a medrek bevágódtak és a szélességviszonyok is jelentősen átalakultak. Mivel azonban a szabályozások előtti felmérések adatai nehezen összevethetők a szabályozásokat követően rendszeresített VO szelvények adataival, ezért a mederfejlődést általában az 1890-es szelvényezéstől kezdve vizsgálják. A közel természetes egykori és az erősen szabályozott jelenlegi állapot így nem összevethetők.
Kutatásomban az 1834–1845 között zajló Tisza-mappáció során felvett keresztszelvényekből származtatott paramétereket hasonlítottam össze a 2017-ben szonárral és LIDAR-ral felmért folyómeder mutatóival. A szabályozások előtti mederszelvények megismerése azért fontos, mert az tükrözte leginkább a természetes állapotot, a munkálatok kiindulópontját. A vizsgálatok elvégzéséhez mintegy 350 egykori, illetve a megrövidült szakaszon hasonló szelvénysűrűséggel kiemelt 230 jelenlegi szelvény összehasonlítását végeztem el. Hogy az összevetéseim térbebli különbségeit keressem, az egykori meder futásirány-változásai alapján 12 szektort különítettem el Szolnoktól a magyar–szerb határig húzódó szakaszon. A vizsgált paraméterek, így a szélesség, a mélység, a szelvényterület, a szélesség-mélység arány, a hidraulikus sugár és a mederesés hosszútávú változásait szektoronként grafikonokon és térképeken ábrázoltam.A mederparaméterek változásának okát keresve összehasonlítottam azokat a hosszrövidüléssel, a kanyarulatfejlettséggel és a partbiztosítások arányával.
Eredményeim alapján a meder szélessége átlagosan 21%-kal szűkült, miközben mélysége 25%-kal növekedett, így a közepes szelvényterület összességében 2%-kal növekedett. A szélesség-mélység arány 13%-kal csökkent, a hidraulikus sugár 22%-kal növekedett. Szektoronként eltérő változások mentek végbe. Az összehasonlítások alapján a szelvényterület és a mélység változásai enyhén korrelálnak a folyóparton elhelyezett partbiztosítások arányával.



